**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.09.2018, ora 08.00 – 14.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.09.2018, ora 7.00**

**RÂURI**

**Debitele au fost, în general, staţionare,** exceptând cursurile Siretului și Prutului, unde au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Bârzava, Moraviţa, Jiu (excepţie făcând Motru), Vedea, Ialomiţa, Moldova, Bistriţa, pe cursul Prutului, pe cursurile inferioare ale Begăi şi Argeşului, pe cursul superior al Trotuşului, pe cursul mijlociu şi inferior al Siretului, pe unii afluenţi ai Oltului mijlociu şi inferior şi pe râurile din Dobrogea și mai mici (10-30% din mediile multianuale lunare) pe Lăpuș, Bârlad, pe cursul superior al Crasnei și pe afluenții Jijiei.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând cursul superior şi mijlociu al Prutului unde vor fi în scădere.

 Sunt posibile scurgeri pe versanți, torenți, pâraie, viituri rapide cu posibile efecte de inundații locale şi creşteri de debite și niveluri pe unele râuri mici din zonele de munte, în special din sudul şi estul ţării, datorită precipitațiilor prevăzute sub formă de aversă.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 13-14.09.2018 **a fost în scădere, având valoarea de 3200 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere pe sectorul Gruia – Giurgiu și în creștere pe sectorul Oltenița – Tulcea.

**Debitul la intrarea în ţară** (secţiunea Baziaş) **va fi** în scădere **(3100 m3/s).**

În aval de Porţile de Fier debitele vor fi în scădere pe sectorul Gruia – Olteniţa şi în creștere pe sectorul Călăraşi – Tulcea.

**2.** **Situaţia meteorologică în intervalul 13.09.2018, ora 08.00 –14.09.2018, ora 06.00**

**În ţară,** vremea a fost mai caldă decât în mod normal. Cerul a fost variabil, cu unele înnorări și cu totul izolat ploi slabe de scurtă durată în Dobrogea și Muntenia. Vântul a suflat slab și moderat. Temperaturile maxime au fost cuprinse între 23 de grade la Câmpulung și Sulina și 30 de grade la Jimbolia, Banloc, Moldova Nouă, Calafat, Arad, Oradea, Sânnicolau Mare și Timișoara. La ora 06.00 se înregistrau valori termice cuprinse între 7 grade la Miercurea Ciuc și 20 de grade la Șiria și Sulina. În special dimineața, pe arii restrânse în estul și sud-estul Transilvaniei și punctiform în Moldova, Muntenia și Dobrogea a fost ceață.

**Observații:** *de ieri de la ora 06 au fost în vigoare 2 atenționări cod galben pentru fenomene meteorologice periculoase imediate, emise după cum urmează: 1 de SRPV Sibiu și 1 de SRPV Bacău*.

**La Bucureşti,** vremea a fost ușor mai caldă decât în mod normal pentru această perioadă. Cerul a fost variabil, iar vântul a suflat slab și moderat. Temperatura maximă a fost de 27 de grade la Afumați și Băneasa și 29 de grade la Filaret, iar la ora 06.00 erau 14 grade la stația meteo Băneasa, 15 grade la Afumați și 16 grade la Filaret*.*

**3. Prognoza meteorologică în intervalul 14.09.2018, ora 08.00 –15.09.2018, ora 08.00**

**În ţară,** vremea va fi în general frumoasă și caldă pentru această, chiar deosebit de caldă în regiunile intracarpatice. Cerul va fi variabil, cu unele înnorări și cu totul izolat ploi slabe, îndeosebi în zonele montane și în partea de sud-est a teritoriului. Vântul va sufla slab până la moderat, cu ușoare intensificări pe litoral. Temperaturile maxime vor fi cuprinse între 22 și 31 de grade, iar cele minime între 10 și 19 grade, mai scăzute în estul Transilvaniei până spre 6...7 grade. În zonele joase, izolat vor fi condiții de ceață.

**La Bucureşti,** vremea va fi predominant frumoasă și caldă pentru această dată. Cerul va fi variabil iar vântul va sufla slab până la moderat. Temperatura maximă se va situa în jurul valorii de 29 de grade, iar cea minimă de 15...16 grade, ușor mai scăzută în zona preorășenească.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**A.B.A. Mureş, A.P.M. Harghita şi G.N.M.-S.C.J. Harghita** **revin cu** informaţii referitoare la producerea la data de 11.09.2018, la ora 08.36, de mortalitate piscicolă pe râul Târnava Mare, în zona comunei Zetea, judeţul Harghita. Personalul de specialitate din cadrul A.B.A. Mureş s-a deplasat în teren pentru investigaţii.

Astfel s-a identificat faptul că mortalitatea piscicolă de sub 5 kg, a fost semnalată pe râul Târnava Mare, lângă podul rutier de beton în construcție aval de localitatea Subcetate, comuna Zetea (jud Harghita), la cca. 30 m aval de confluența cu pârâul Deșag (afluent de stânga). Mortalitatea piscicolă sub 5kg, este compusă din speciile lipan, zglăvoc, mreană vânătă – specii protejate – respectiv păstrăv, clean, boiștean, chișcar.

Au fost prelevate 3 probe de apă din râul Târnava Mare, din amonte și din aval de podul aflat în construcție, în data de 11.09.2018:

- Proba 1 – râul Târnava Mare, amonte 50 m de pod Subcetate – Desag;

- Proba 2 – râul Târnava Mare, aval 50 m de pod Subcetate – Desag;

- Proba 3 – râul Târnava Mare, aval 1,5 km de pod Subcetate – Desag;

|  |  |  |  |  |  |
| --- | --- | --- | --- | --- | --- |
| **Indicator de calitate** | **Unitate de măsură** | **Proba nr.1****50 m amonte** | **Proba nr.2****50 m aval** | **Proba nr.3**  **1,5 km aval** | **Limite conform****Ord. 161/2006****pentru clasa a II-a****de calitate** |
| *ora recoltării* |  | 12:30 | 12:40 | 13:00 |  |
| pH | unit. pH | 7,8 (21,60C) | 7,9 (21,90C)  | 8,0 (21,80C) | **6,5-8,5** |
| Materii în suspensie | mg/l | 6,8 | 7,6 | 8,0 |  |
| Reziduu filtrabil uscat la, 105 ºC | mg/l | 73,2 | 74,4 | 77,0 | **750** |
| Conductivitate electrică | µS/cm | 81,4 | 82,6 | 86,6 |  |
| Oxigen dizolvat | mg O2/l | 9,97 | 9,66 | 9,66 | **7** |
| CCO-Cr | mg/l O2 | 22,7 | 31,0 | 25,8 | **25** |
| Azot total | mg/l N | <1 | <1 | <1 | **7** |
| Fosfor total | mg/l P | 0,019 | 0,023 | 0,037 | **0,4** |
| Cloruri | mg/l | <5 | <5 | <5 | **50** |
| Sulfați | mg/l | <10 | <10 | <10 | **120** |

Se constată următoarele:

 - Valorile determinate pentru indicatorii de calitate a râului Târnava Mare, se încadrează in limitele admise conform Ordinului nr.161/2006 pentru clasa a II-a de calitate (obiectiv țintă), cu excepția indicatorului CCO-Cr, care se încadrează in clasa a III-a de calitate.

 - Se observă o ușoară creștere a concentrației CCO-Cr, în aval de podul aflat în construcție, având o valoare de 31,0 mg/l O2, respectiv 25,8 mg/l O2, față de valoarea admisă de 25 mg/l O2 (fapt care nu poate fi cauza mortalității piscicole).

În urma verificărilor pe teren, la data de 11.09.2018, nu s-a putut constata vizual poluarea râului Târnava Mare, pe sectorul reclamat. În aval, la 30 m de confluența cu pr. Deșag, se executau lucrări de construcție a unui pod rutier (executant - SC Viaduct SRL, beneficiar – Comuna Zetea). Din declarațiile reprezentantului AVPS, rezultă faptul că fenomenul de mortalitate piscicolă a fost observat la data de 10.09.2018, ora 21:00 în aval de podul aflat în construcție (motivul pentru care nu au fost recoltate probe biologice de pește). Reprezentantul SC Viaduct SRL a declarat că la data de 07.09.2018, au început lucrările de turnare a betonului pentru fundația culeelor podului, lucrări care au fost reluate și în data de 10.09.2018;

Cauza exactă a fenomenului, este momentan necunoscută.

S-au luat următorele măsuri de către SC Viaduct SRL:

- Pe toată perioada de execuție a lucrărilor la podul rutier, se vor respecta toate prevederile și obligațiile prevăzute în Avizul G.A nr.28/19.06.2018 și Decizia Etapei de Încadrare nr.73/16.07.2018 și cu luarea tuturor măsurilor, în vederea evitării oricărei poluări a râului Târnava Mare.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 12.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează despre **izbucnirea unui incendiu de vegetaţie uscată, pe o suprafaţă de circa 5000mp, la** data de 13.09.2018, orele 12:40 la ieşire din Mun. Constanţa, pe Bd. Tomis, judeţul Constanţa. Incendiul a fost anunţat prin Dispeceratul ISU Dobrogea. S-a intervenit de către ISU Dobrogea cu mijloace specifice pentru stingerea incendiului care a fost stins la ora 13.30. Nu a fost stabilită cauza producerii incendiului.

**2. În domeniul solului şi vegetaţiei**

**APM Giurgiu şi GNM CJ Giurgiu revin cu** informaţii referitoare la poluarea accidentală a solului de la data de 12.09.2018, ora 15.10, cu un amestec de 100 litri apă sărată și 10 litri țiței pe o suprafață de cca. 80 mp teren proprietate privată, cauzată de coroziunea conductei de transport de la Parc 10 Bălăria – Depozit 4 Anghelești, la cca. 3000 m de Depozit 4 Anghelești, judeţul Giurgiu, aparținând OMV Petrom SA.

Echipa de intervenție s-a deplasat la fața locului, unde a luat următoarele măsuri:

 - a oprit pomparea pe conductă;

 - a izolat zona afectată prin montarea de şarnieră;

 - a remediat conducta, prin cuponare, schimbare a 24 m conductă;

 - se va curăța terenul afectat pînă la data de 19.09.2018.

Societatea a fost sancţionată cu avertisment conform OUG 195/2005 privind protecţia mediului.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12.09.2018 - 13.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȘIA DE COMUNICARE ȘI RESURSE UMANE**